Si mi cherzo cosuvare 

Retzid'appo un'imbassada
si mi cherzo cosuvare
a doda mi cheren dare
cullera iscu e piattu
sos contos chi s'hana fattu
chi mi daian s'issoro
duos marenghinos d'oro
comente unu marchesi
duos pramos de furesi
pro mi l'agher a bestire
però lu cherìa ischire
si mi lu daian como
mi daen puru una domo
prena prena de zinzillos
appo a esser de sos primos
ch'appo a biver in pantea
mi dan puru una cadrea
pro chi pozza andare a missa
de binu mesa mesitta
pro l'agher a sapa buddia
cando so in maladia
a tussiu e a catarru
mi daen puru unu carru
cun sas rodas de orticcu
mi dan puru unu banghittu
cun d'una pischedda 'e fìgu
mesu cruda mesu cotta
mi dan una cane morta
chi no mandigat farina
mi dan una calavrina
chi no podet bier zente
mi dan puru unu molente
chi zughet sa coa muzza
mi dan puru una lepuzza
non passada mai in roda
a dodare custa cosa
est cosa chi no aggabbat
duos garrigos de abba
dae funtana 'e canna
sa mesilla si est manna
nde occupat de piusu
mi daen puru unu susu
ammuradu e senza preda
in ube bi pranto beda
pro sas dies de agunzu
semen de linu unu punzu
nessi po nde ponner sinnu
mi dan puru unu tintinnu
de cuddos bezzos e mannos
taula franca tres annos
pro cand'appo a imbezzare
rezzid'appo un'imbassada
si mi cherzo cosuvare.